miserere
Miserere er det første ord i salme 51 i Salmernes Bog i Det Gamle Testamente ifølge den latinske bibeloversættelse (Vulgata). Liturgisk indgår den bl.a. i den romerskkatolske kirkes morgenbøn laudes. Miserere er den vigtigste af de syv bodssalmer.
Flerstemmige udsættelser skyldes bl.a. Orlando di Lasso og Carlo Gesualdo da Venosa. Mest berømt er Gregorio Allegris nistemmige udsættelse, som ifølge traditionen kun måtte opføres skærtorsdag i Det Sixtinske Kapel og ikke måtte kopieres; som dreng hørte Mozart værket og nedskrev det efter hukommelsen.